|  |  |
| --- | --- |
| **[Πρόκλου διαδόχου εἰς το πρῶτον τοῦ Εὐκλείδου Στοιχείων]**  **[3]** Τὴν μαθηματικὴν οὐσίαν οὔτε τῶν πρωτίστων ἐν τοῖς οὖσι γενῶν οὔτε τῶν ἐσχάτων εἶναι καὶ παρὰ τὴν ἁπλῆν διῃρημένων, ἀναγκαῖον, ἀλλὰ τὴν μέσην χώραν ἀπειληφέναι τῶν τε ἀμερίστων καὶ ἁπλῶν καὶ ἀσυνθέτων καὶ ἀδιαιρέτων ὑποστάσεων καὶ τῶν μεριστῶν καὶ ἐν συνθέσεσιν παντοίαις καὶ ποικίλαις διαιρέσεσιν ἀφωρισμένων.  τὸ μὲν γὰρ ἀεὶ κατὰ ταὐτὰ ἔχον καὶ μόνιμον καὶ ἀνέλεγκτον τῶν περὶ αὐτὴν λόγων ὑπερανέχουσαν αὐτὴν ἀποφαίνει τῶν ἐν ὕλῃ φερομένων εἰδῶν, τὸ δὲ διεξοδικὸν τῶν ἐπιβολῶν καὶ τὸ ταῖς διαστάσεσι τῶν ὑποκειμένων προσχρώμενον καὶ τὸ ἀπ' ἄλλων ἀρχῶν ἄλλα προκατασκευάζον καταδεεστέραν αὐτῇ δίδωσι τάξιν τῆς ἀμερίστου καὶ ἐν αὑτῇ τελείως ἱδρυμένης φύσεως.  διόπερ οἶμαι καὶ ὁ Πλάτων τὰς γνώσεις διῄρει τῶν ὄντων ταῖς τε πρώταις καὶ μέσαις καὶ τελευταίαις ὑποστάσεσι καὶ τοῖς μὲν ἀμερίστοις τὴν νοητὴν ἀπεδίδου τὴν ἀθρόως καὶ μετὰ **[4]** ἁπλότητος διαιροῦσαν τὰ νοητὰ καὶ τῇ τε ἀϋλίᾳ καὶ τῇ καθαρότητι καὶ τῇ ἑνοειδεῖ προσβολῇ καὶ ἐπαφῇ τῶν ὄντων τὰς ἄλλας ὑπεραίρουσαν γνώσεις, τοῖς δὲ μεριστοῖς καὶ φύσιν ἐσχάτην λαχοῦσι καὶ αἰσθητοῖς ἅπασι τὴν δόξαν ἀμυδρᾶς ἀληθείας ἀντιλαμβανομένην, τοῖς δὲ μέσοις, οἷα δή ἐστι τὰ τῆς μαθηματικῆς εἴδη, καὶ τῆς τε ἀμερίστου φύσεως ἀπολειπομένοις καὶ τῆς μεριστῆς ὑπεριδρυμένοις τὴν διάνοιαν. καὶ γὰρ αὕτη νοῦ μέν ἐστι δευτέρα καὶ τῆς ἀκροτάτης ἐπιστήμης, δόξης δὲ τελειοτέρα καὶ ἀκριβεστέρα καὶ καθαρωτέρα. διεξοδεύει μὲν γὰρ καὶ ἀναπλοῖ τοῦ νοῦ τὴν ἀμετρίαν καὶ ἀνελίσσει τὸ συνεσπειραμένον τῆς νοερᾶς ἐπιβολῆς, συνάγει δὲ αὖ πάλιν τὰ διῃρημένα καὶ ἀναφέρει πρὸς τὸν νοῦν.  ὥσπερ οὖν αἱ γνώσεις ἀπ' ἀλλήλων διεστήκασιν, οὕτω δὴ καὶ τὰ γνωστὰ διακέκριται φύσει, καὶ τὰ μὲν νοητὰ πάντων ὑπερήπλωται ταῖς ἑνοειδέσιν ὑπάρξεσι, τὰ δὲ αἰσθητὰ τοῖς πᾶσιν ἀπολείπεται τῶν πρώτων οὐσιῶν. τὰ δὲ μαθηματικὰ καὶ ὅλως τὰ διανοητὰ μέσην κεκλήρωται τάξιν, τῶν μὲν τῇ διαιρέσει πλεονάζοντα, τῶν δὲ τῇ ἀϋλίᾳ προέχοντα, καὶ τῶν μὲν τῇ ἁπλότητι λειπόμενα, τῶν δὲ τῇ ἀκριβείᾳ προυπάρχοντα καὶ τρανεστέρας μὲν ἐμφάσεις ἔχοντα τῶν αἰσθητῶν τῆς νοητῆς οὐσίας, εἰκόνες δὲ ὅμως ὄντα καὶ μεριστῶς μὲν τὰ ἀμέριστα, **[5]** πολυειδῶς δὲ μονοειδῆ παραδείγματα τῶν ὄντων ἀπομιμούμενα καὶ ὡς συλλήβδην εἰπεῖν ἐν προθύροις μὲν τεταγμένα τῶν πρώτων εἰδῶν καὶ ἐκφαίνοντα τὴν ἡνωμένην καὶ ἀμερῆ καὶ γόνιμον ἐκείνων ὕπαρξιν, οὔπω δὲ ἄρα τοῦ μερισμοῦ καὶ τῆς συνθέσεως τῶν λόγων ὑπερέχοντα καὶ τῆς προσηκούσης ταῖς εἰκόσιν ὑποστάσεως, οὐδὲ ὑπερδράμοντα τὰς ποικίλας καὶ διεξοδικὰς τῆς ψυχῆς νοήσεις καὶ αὐταῖς συναρμοσθέντα ταῖς ἁπλαῖς καὶ ὕλης ἁπάσης καθαρευούσαις γνώσεσιν. | **[Σχολιασμός του Πρόκλου, του διαδόχου, στο πρώτο βιβλίο των *Στοιχείων* του Ευκλείδη]**  **[3]** Η μαθηματική ουσία, αναγκαστικά, δεν συμπεριλαμβάνεται ούτε ανάμεσα στα πρώτιστα γένη ούτε ανάμεσα στα έσχατα και τα διαιρεμένα, σε αντίθεση με την απλή [ουσία]. Αντιθέτως, καταλαμβάνουν έναν ενδιάμεσο χώρο ανάμεσα, αφενός, στις αμερείς, απλές, μη σύνθετες και αδιαίρετες υποστάσεις και, αφετέρου, σε αυτές που έχουν μέρη και χαρακτηρίζονται από κάθε λογής συνθέσεις και ποικίλες διαφοροποιήσεις.  Διότι, από τη μια μεριά, ο αναλλοίωτος, σταθερός και αδιαμφισβήτητος χαρακτήρας των θεωριών για τη μαθηματική ουσία καταδεικνύει την υπεροχή της έναντι των ειδών του υλικού κόσμου. Από την άλλη όμως, ο εκτενής χαρακτήρας των μαθηματικών μεθόδων, το γεγονός ότι πραγματεύεται αντικείμενα που έχουν διαστάσεις, καθώς και το ότι χρησιμοποιεί, κάθε φορά, διαφορετικές πρώτες αρχές για να δημιουργήσει διαφορετικά πράγματα, την κατατάσσουν σε υποδεέστερη θέση από την αμερή φύση, που είναι πλήρως αυτόνομα θεμελιωμένη. |
| Για αυτόν ακριβώς τον λόγο, πιστεύω, και ο Πλάτωνας διέκρινε τις γνώσεις για τα όντα κατ’ αντιστοιχία με τις πρώτες, τις μεσαίες και τις τελευταίες υποστάσεις: Στις αδιαίρετες [υποστάσεις] αντιστοίχισε τη νόηση, η οποία διαιρεί τα νοητά, όλα μαζί και **[4]** με απλότητα. Λόγω της άυλης φύσης των [νοητών] όντων, της καθαρότητας και του ενιαίου τρόπου επαφής με αυτά είναι ανώτερη από τις άλλες γνώσεις. Στις διαιρετές [υποστάσεις], οι οποίες τυγχάνει να έχουν την κατώτατη φύση, και σε όλα τα αισθητά [όντα], αντιστοίχισε την δόξα, η οποία αντιλαμβάνεται αμυδρά την αλήθεια [μία αμυδρή πραγματικότητα]. Στις μεσαίες [υποστάσεις] — τέτοιες είναι τα είδη των μαθηματικών όντων — που είναι κατώτερες από την αδιαίρετη φύση αλλά ανώτερες από τη διαιρετή, αντιστοίχισε τη διάνοια. Άλλωστε αυτή έρχεται μεν δεύτερη μετά τον νου και την ύψιστη βέβαιη γνώση, είναι ωστόσο τελειότερη, ακριβέστερη και καθαρότερη από τη δόξα. Διότι εξετάζει διεξοδικά και ξετυλίγει την αμετρία του νου, ξετυλίγει την περίπλοκη φύση της νοητικής μεθόδου, και, στη συνέχεια, επανασυγκροτεί αυτά που είχαν διαιρεθεί και τα επαναφέρει στον νου. |
| Όπως ακριβώς, λοιπόν, έγινε η διάκριση ανάμεσα στα είδη των γνώσεων, έτσι, μάλιστα, και τα αντικείμενα των γνώσεων διακρίνονται ανάλογα με τη φύση τους: Τα μεν νοητά αντικείμενα υπερέχουν ως προς την απλότητα όλων των άλλων, εξαιτίας της ενιαίας τους ύπαρξης. Τα δε αισθητά υστερούν σε όλα συγκρινόμενα με τις πρώτες ουσίες. Τα μαθηματικά – και γενικώς τα αντικείμενα της διάνοιας – έχουν καταταχθεί στο μέσον, διότι σε σχέση με τα νοητά, έχουν επιπλέον τη διαιρετότητα, ενώ, σε σχέση με τα αισθητά, είναι άυλα. Επίσης, ενώ δεν έχουν την απλότητα των νοητών, έχουν περισσότερη ακρίβεια από τα αισθητά, και απεικονίζουν εναργέστερα τη νοητή ουσία από ότι την απεικονίζουν τα αισθητά. Παραμένουν, ωστόσο, εικόνες που μιμούνται με διαιρετό τρόπο τα αδιαίρετα **[5]** καιμε πολυσχιδή τρόπο τα ενιαία υποδείγματα των όντων. Με λίγα λόγια, βρίσκονται στις παρυφές των πρώτων ειδών και φανερώνουν την ενωμένη, αδιαίρετη και γενεσιουργό τους ύπαρξη, χωρίς ωστόσο να ξεπερνούν τη διαίρεση και τη σύνθεση των λόγων και την υπόσταση που ταιριάζει στις εικόνες. Ούτε μπορούν να ξεφύγουν από τις ποικίλες και αναλυτικές νοήσεις της ψυχής, ώστε να προσαρμοστούν με τις απλές και αποκαθαρμένες από την ύλη γνώσεις. |